የማስታወቂያ ሥራ ፈር ቀዳጁ ውብሸት ወርቃለማሁ አረፉ።
የአንበሳ ማስታወቂያ ባለቤትና የዘርፉ ግንባር ቀደም ውብሸት ወርቃለማሁ በቅዱስ ገብርኤል ሆስፒታል ሕበክምና ሲረዱ ቆይተው ትናንት ማምሻውን ሕይወታቸው አልፏል።ጋሽ ውብሸት ከማስታወቂያ ባለሙያነት ባለፈ በአገራዊ የፐብሊክ ዲፕሎማሲ አባልነት፣ በቻምበር ኦፍ ኮሜርስ ኃላፊነት እንዲሁም በቀይ መስቀልና ደም ባንክ አምባሳደርነት አገልለዋል።ጋሽ ውብሸት ወርቃለማሁ ለእንግድነት ከተጠሩ በአረንጓዴ፣ ቢጫና ቀይ ቀለማት የተዋበው ነጭ ልብስ ያዘወትራሉ፤ ከዚያም አጠር ካለው ቁመናቸው ጋር የሚሄድ ካባ በላዩ ላይ ይደርቡበታል። በተለያዩ መገናኛ ብዙኃን የሚተላለፉ የማስተወቂያ ሥራዎች የእርሳቸው አሻራ አርፎባቸዋል። በአስር ሺዎች የሚቆጠሩ ማስታወቂያዎችን ሠርተዋል። ለዛ ባለውና በሚያስገመግመው ድምጻቸው ይታወቃሉ። ለወጣት የማስታወቂያ ባለሙያዎች አርአያ በመሆናቸውም ብዙዎች ያከብሯቸዋል።አቶ ውብሸት ወርቃለማሁ የተወለዱት መንዝ በቀድሞው ይፋት አውራጃ ማፉድ ገበያ አንቃውኃ በተባለ አካባቢ ነው። የግለታሪክ መጽሐፋቸውም በ1934 ዓ.ም እንደተወለዱ ይናገራል።አባታቸው አለቃ ወርቃለማሁ ወልደየሱስ ወንድ ከወለዱ እረኛ ሆኖ ያገለግለኛል ቢሉም ሳይጠቀሙባቸው ለሥራ ወደ አርሲ ይሄዳሉ። በተወለዱ በዓመታቸውም አባታቸውን በሞት ተነጠቁ። በዚህም በእናታቸው ወይዘሮ ተናኜወርቅ አበሩ እና በአያታቸው ወይዘሮ ዘነበች እጅ እንዲያድጉ ሆነ።እናታቸው ወይዘሮ ተናኜወርቅ ልጃቸውን በቤት ውስጥ መምህር ቀጥረው ፊደል እንዲቆጥሩ አደረጓቸው፤ ቅስና፣ ዳዊት እንዲሁም ዜማ ተምረዋል።የትምህርት አቀባበላቸው ጥሩ ነበርና ዕድሜያቸው አስር ሳይደርስ ማፉድ ደብረኃይል ቅዱስ ሚካኤል ደብር በዲቁና ማገልገል ጀመሩ። ዲያቆን እያሉ ግን አንድ ቀን በተወለዱበት አካባቢ ማፉድ ገበያ ያለው ክንውን ቀልባቸውን ይስበዋል። የገበያው ትርምስ፣ የሸማች እና ሻጭ አለመገናኘት በአጠቃላይ የቀያቸው ንግድ ቀልባቸውን ቢስበው አንድ መላ ይዘይዳሉ።ረጅም ሰው በረዳትነት በማቆም ገዢና ሻጩን እያገናኙ ገንዘብ እንደሚያገኙ በማሰብ ሥራውን ጀመሩት። አብሯቸው የሚሠራው ደግሞ ሁለት ሜትር ከአስር ሳንቲሜትር ርዝመት ያለው ቁመተ መለሎ ሰው ነበር። በማፉድ ገበያ አንድ ጠዋት ረጅሙ ሰው ትከሻ ላይ ወጥተው “ይህን ያህል ሰንጋ፣ ይህን ያህል ጤፍ፣ ሁሉም በየዓይነቱ ገብቷል” በማለት የመጀመሪያውን ማስታወቂያ በአየር ላይ አዋሉ። በማስታወቂያው የተሳበው ሸማች የትነው ያለው እያለ ከሻጭ ጋር እየተገናኘ ግብይቱ ሲጧጧፍ ዋለ። መጠነኛ ገቢም ከሻጮች በመቀበል የዕለት የማስተዋወቅ ውሏቸውን አጠናከሩት።በኋላም ሰው ትክሻ ላይ ወጥተው ማስታወቂያ ከመሥራት ይልቅ ወደ ጽሑፍ ማስታወቂያ ተሸጋገሩ። ከአካባቢው የሚዘጋጁ ቀለማትን ተጠቅመው የፍየል ቆዳ አስወጥረው መጻፍ ጀመሩ። በገበያው በሚገኝ ትልቅ ዛፍ ላይ ቆዳውን በአጋም እሾህ ይወጥሩትና የገባውን እህል እና ሰንጋ ብዛት እየጻፉ ማስተዋወቁንም ተያያዙት።ቆዳው በየሳምቱ ቅዳሜ ዕለት ይታጠብና ሌላ ማስታወቂያ ይጻፍበታል። እንዲህ እንዲህ እያሉ የማስታወቂያ ሥራ ታዋቂነታቸውን በመንዝና ይፋት አካባቢዎች አሰፉት።አዲስ አበባ ከተማ ተስፋ ኮከብ የተባለ ትምህርት ቤት የመጀመሪያ ደረጃ ትምህርታቸውን የጀመሩት አቶ ውብሸት፤ ከመደበኛ ትምህርታቸው ጎን ለጎን ሙዚቃ እና ቴአትር መማር ጀመሩ። በወቅቱ ሀገር ፍቅር ቴአትር ቤት የሐረርጌ የሀገር ፍቅር ቴአትር ስላቋቋመ አቶ ውብሸት የመጀመሪያ ደረጃ ትምህርታቸውን ሳይጨርሱ ወደ ድሬዳዋ እንዲሄዱ ተደረገ።በሁለት ዓመት የሐረርጌ ሀገር ፍቅር ቆይታቸው ጭሮ፣ ገለምሶ፣ ኦጋዴን እና ቀብሪደሀር የመሳሰሉ አካባቢዎችን በመዘዋወር በርካታ ቴአትሮች ላይ ሠሩ። ከቴአትር ሥራቸው በተጓዳኝ መድረክ መሪም ነበሩ። በመድረክ ላይ ቀልድ እና እያዋዙ በሚያቀርቡት መልዕክት ታዳሚዎቹን ያስደምሙ ነበር። በዚህም ብዙዎች መድረክ በመምራት ሙያ እንዲገፉበት ያበረታቷቸዋል። የሐረርጌው ሀገር ፍቅር ከሁለት ዓመት በኋላ ሲፈርስ ወደ አዲስ አበባ ተመልሰው ዳግም ወደ ሀገር ፍቅር ቴአትር ቤት ተቀላቀሉ።በቴአትር ክፍሉም በተዋናይነት፣ በደራሲነት እና በመድረክ አስተዋዋቂነት ሠርተዋል።ከሀገር ውጭም ቢሆን መድረክ የሚመሩበት አጋጣሚ ተፈጥሮ ነበር። የኢትዮጵያ የባህል ቡድን በቀድሞው የቀዳማዊ ኃይለሥላሴ ቴአትር ቤት እና በሀገር ፍቅር ቴአትር ቤቶች በሁለት ቡድኖች ሆኖ ቻይና እና የቀድሞዋ ሶቪየት ኅብረት ሲሄዱ እርሳቸውም ተጓዥ ነበሩ። በዚህም ለሁለት ወራት ያክል በየመድረኮቹ በመምራት ብቃታቸውን አስመስክረዋል።ከሥራቸው በኋላ ማታ ማታ መደበኛ ትምህርታቸውን የሚከታተሉት አቶ ውብሸት፤ በሥራ ቦታቸው ላይ ደረጃቸውን እያሳደጉ በቴአትር ቤቱ እስከ ምክትል ዳይሬክተር ደረጃ ደርሰው እንደነበር ግለ ታሪካቸው ያስረዳል። ቴአትር ቤቱን ለቅቀው ሲወጡም በብሔራዊ ሎተሪ ድርጅት የማስታወቂያ ባለሙያነት ተቀጠሩ። ከቴአትር ሙያቸው ጋር በተያያዘ «እኔና ሰባት ገረዶቼ፣ ማን መክቶት፣ 3 ለ1፣ የጥንቆላው መዘዝ፣ ውለታ በጥፊ፣ ሁለተኛ ምዕራፍ እና ባሻህ ዘመኑ» የተባሉ ድርሰቶችን አዘጋጅተዋል። ሰባት የቴሌቪዥንና ሁለት የመድረክ ሥራዎችንም አቅርበዋል። «የክትነሽ» የሚል ፊልም ደግሞ በአሜሪካን ስቱዲዮ አቀናብረው ለዕይታ አብቅተዋል።አቶ ውብሸት በወጣትነት ዕድሜያቸው ነበር የበጎ አድራጎት ተግባርን የጀመሩት። በ1977 ዓ.ም በድርቁ ወቅት «ስጋውን ብሉ ቆዳውን አምጡ» በማለት በእርድ ወቅት ቆዳዎችን ለዕርዳታ ለማዋል ያሰባስቡ ነበር። ለልደት (ገና) በዓል ከፊታውራሪ አመዴ ለማ እና ከተለያዩ ወጣቶች ጋር በመሆን በአንድ ቀን ከቆዳ ገቢ የሰበሰቡትን 77 ሺህ ብር ለድርቅ ተጎጂዎች መለገሳቸውንም ግለ ታሪካቸው ያስረዳል። በዚህም ሳያበቁ ሰዎች ለድርቅ ድጋፍ እንዲለግሱ የገንዘብ ሳጥን አዘጋጅተው በየመንገዱ በመዞር ገቢ አሰባስበዋል። ከሦስት አስርት ዓመታት በፊት ደግሞ አባያ ሐይቅ ሞልቶ አካባቢውን በጎርፍ ሲያጥለቀልቅ አቶ ውብሸት ለወገን ደራሽ ነበሩ። የአራት ነገሥታትን ፎቶ አሠርተው ፎቶዎቹን ለቴሌቶን ጨረታ በማቅረብ ከመቶ ሺህ ብር በላይ በመሸጥ ለተፈናቃዮች አበርክተዋል።በ1990ዎቹ መጨረሻ በድሬዳዋ አሰቃቂ የጎርፍ አደጋ ሲያጋጥምም በሙያቸው ተጎጂዎችን አገልግለዋል። የዕርዳታ ማስተባበሪያ ኮሚሽን በሸራተን ሆቴል ቴሌቶን ሲያዘጋጅ መድረኩን በመምራት በአንድ ቀን 125 ሚሊዮን ብር ቃል እንዲገባ አድርገዋል። ቃል የተገባው ገንዘብ እንዲሰጥ ሌት ተቀን በመሥራት አንድ መቶ ሚሊዮን ብሩ እንዲገኝ ጥረዋል። ድሬዳዋ ድረስ ሄደውም ለተጎጂዎች የተሠሩትን ቤቶች እና ዳግም ጎርፍ እንዳይመጣ የሚከላከለውን ግድብ በመጎብኘት ቃል የተገባው ገንዘብ የዋለበትን ሥራም ገምግመዋል።የብሔራዊ ደም ባንክ የክብር አምባሳደር በመሆን ዜጎች በደም እጦት ምክንያት እንዳይሞቱ ቅስቀሳ በማድረግ ሠርተዋል። በየጊዜው ደም በመለገስም ተሞክሯቸውን አካፍለዋል። «ደም በመለገሴ የሰው ሕይወት ተርፏል» የሚለውን ማስታወቂያ በእራሳቸው ወጪ ከነዜማው አዘጋጅተዋል። የደም ባንክን ብቻ ሳይሆን ከአጼ ኃይለሥላሴ ዘመን ጀምሮ በመቶዎች ለሚቆጠሩ በጎ ምግባሮች የሚውሉ ማስታወቂያዎችን ያለክፍያ ማዘጋጀታቸውን የሚያውቋቸውን ዋቢ አድርጎ አዲስ ዘመን ጋዜጣ አስነብቧል።የአዲስ አበባ እና የኢትዮጵያ ንግድ ምክር ቤቶች ፕሬዝዳንት ሆነው ያለደመወዝ አገራቸውን አገልግለዋል። በወቅቱ ከቤልጂየም፣ ከሳዑዲ ዐረቢያ፣ ከጅቡቲ እና ከዱባይ ጋር ሰባት የተለያዩ ስምምነቶችን በመፈራረም የንግድ ግንኙነት እንዲካሄድ መንገድ ያበጁ ናቸው።አንጋፋው የማስታወቂያ ባለሙያ አቶ ውብሸት ወርቃለማሁ በበጎ ሥራዎቻቸው ከአጼ ኃይለሥላሴ ካባ እና የወርቅ ሜዳሊያ ተሸልመዋል። በንግድ ምክር ቤት ፕሬዝዳንትነታቸው ደግሞ የሳዑዲ መንግሥት የንጉሣቸውን ምስል የያዘ ነጭ ወርቅ ሸልሟቸዋል። አውሮፓ ልዑክ መርተው ሲሄዱም እንዲሁ የወርቅ ማንኪያ ተበርክቶላቸዋል። በማስታወቂያ ሥራቸው ጣሊያን ጎልድ ሜርኩሪ ኢንተርናሽናል የክብር ሽልማት ሰጥቷቸዋል። እ.አ.አ በ1981 ቬንዙዌላ ካራካስ በተዘጋጀ ሽልማት ከአፍሪካ «The first African in Advertisement & public relation» በሚል ዘርፍ ተሸላሚም ነበሩ።የመካከለኛው ምሥራቅ የማስታወቂያ ማኅበር «የአገሩን ምርቶች የሚያኮራ ባለሙያ» በሚል በወቅቱ ብርቅ የነበረውን የምስል እና ድምጽ ማጫወቻ መሳሪያ ሸልሟቸዋል። የአሜሪካ ባዮግራፊካል ኢንስቲትዩት ደግሞ እ.አ.አ 1989 በ18 ዓይነት የማስታወቂያ ማስተላለፊያ መንገዶች የሚሠራ ሰው ብሎ ልዩ ሽልማት አበርክቶላቸዋል። እስራኤል እና ጀርመን ላይ በሥራቸው ዕውቅና ተሰጥቷቸዋል። የጉማ ሽልማት የ2010 ዓ.ም የሕይወት ዘመን ተሸላሚ ናቸው። ስለሥራቸው ድካም እና ጥረት ዕውቀና ለመስጠት «ለመድረስ» የተሰኘ ፊልም ማስተዋሻነቱን ለእርሳቸው ተደርጓል።